মনেপ্রাণে আধুনিক, সংস্কারমুক্ত, নারীঅধিকারে মুখর, দানশীল, সমাজসেবী নূরজাহান বৌদিকে গেল বছর কয়েকদিনের জন্য অনেক বলে কয়ে আমাদের ডেনভারের বাসায় এনে রেখেছিলাম । এতো কাছে থেকে তাঁকে দেখে ও ঘন্টার পর ঘন্টা গল্প করে আরো পরিস্কার বুঝতে পারলাম, ছোট ছোট চুল, হাতকাটা ব্লাউজ পরিহিতা আধুনিক ও রুচিশীল সাজে সজ্জিতা নূরজাহান বৌদি এক জীবনে কতো নদী, কতো সমুদ্র পাড়ি দিয়েছেন, কতো রকম পরতের পর পরত অভিজ্ঞতা্‌ জমা করেছেন স্মৃতির ভান্ডারে, বৈচিত্র্যময় জীবনে কতো স্তরে করেছেন যাতায়াত, কতোরকম মানুষের সঙ্গে হয়েছে তাঁর পরিচয়। মুক্তিযুদ্ধের সময় পুরো পরিবার ছিল কলকাতায়। স্বদেশদা বাংলাদেশ সরকারের হয়ে প্রচুর কাজ করেন শুধু প্রবাসে বসে মুক্তিযুদ্ধের কালে নয়, স্বাধীনতার পর-ও প্ল্যানিং কমিশনের সংগে যুক্ত থেকে – দেশের অর্থনীতি নির্ধারণে গুরুত্বপূর্ণ অবদান রেখে, যার স্বীকৃতি দেওয়া হয় তাঁকে দেশের সর্বোচ্চ সম্মাণ স্বাধীনতা পদকে ভূষিত করে। ওদিকে নূরজাহান বৌদি মুক্তিযুদ্ধ চলাকালে পশ্চিম বাংলার সচেতন নারী নেত্রী ও লেখকদের সঙ্গে এক কাতারে দাঁড়িয়ে শরনার্থীদের জন্য, বাংলাদেশের প্রতি বাইরের জগতের অভিমত সহানুভূতিশীল করে তোলার লক্ষ্যে সক্রিয় ও গুরুত্বপূর্ণ ভূমিকা পালন করেন। আশা করবো বাকি দিনগুলোকে সার্থক করে তিনি তাঁর যাপিত জীবনের অভিজ্ঞতা ও অর্জিত পার্থিব জ্ঞানের আলোকে আরো কিছু লিখে আমাদের সাহিত্যকে, আমাদের মননকে আরো তীক্ষ্ণ ও সমৃদ্ধ করবেন।